BCPG เซ็นขายไฟโครงการ “Nam San 3A Power” ให้การไฟฟ้าเวียดนามนาน 25 ปี
BCPG เซ็นขายไฟโครงการ "Nam San 3A Power" ให้การไฟฟ้าเวียดนามนาน 25 ปี
BCPG เซ็นสัญญาขายไฟโครงการ "Nam San 3A Power" ในลาวกำลังการผลิตติดตั้ง 69 เมกะวัตต์ ให้การไฟฟ้าเวียดนามนาน 25 ปี
8 ม.ค. 2563

นายบัณฑิต สะเพียรชัย กรรมการผู้จัดการใหญ่ บริษัท บีซีพีจี จำกัด (มหาชน) หรือ BCPG เปิดเผยว่า การประชุมระหว่างรัฐบาลสาธารณรัฐสังคมนิยมเวียดนาม และรัฐบาลสาธารณรัฐประชาธิปไตยประชาชนลาว ครั้งที่ 42 เมื่อวันที่ 4 มกราคม 2563 ที่ผ่านมา ณ กรุงฮานอย สาธารณรัฐสังคมนิยมเวียดนาม ได้มีพิธีลงนามสัญญาซื้อขายไฟฟ้าระหว่างการไฟฟ้าแห่งสาธารณรัฐสังคมนิยมเวียดนาม (EVN) กับโครงการโรงไฟฟ้าพลังน้ำ Nam San 3A Power ของบีซีพีจี ในสาธารณรัฐประชาธิปไตยประชาชนลาว ซึ่งจะจำหน่ายไฟฟ้าให้แก่ EVN เป็นระยะเวลาทั้งสิ้น 25 ปี โดยคาดว่าจะเริ่มจำหน่ายตั้งแต่ปี 2565 เป็นต้นไป
โดยกรณีดังกล่าวทำให้จากเดิมที่โครงการดังกล่าวจำหน่ายไฟฟ้าได้จนถึงปี 2586 ได้รับการขยายไปจนถึงปี 2590 อีกทั้งอัตราค่าไฟฟ้าเฉลี่ยตลอดอายุสัญญาเพิ่มขึ้นจากสัญญาเดิมประมาณ 10% ประกอบกับสัญญาดังกล่าวเป็นสัญญาซื้อขายไฟฟ้าระหว่างประเทศ มีการชำระเงินเป็นสกุลเงินเหรียญสหรัฐฯ
ทั้งนี้ สาธารณรัฐสังคมนิยมเวียดนาม เป็นประเทศที่มีศักยภาพในการเติบโตสูงจากการขยายตัวทางเศรษฐกิจและอุตสาหกรรม ส่งผลให้มีความต้องการใช้ไฟฟ้าเพิ่มขึ้นอีกมากในอนาคต
“บีซีพีจีเป็นบริษัทไทยรายแรกที่ใช้นวัตกรรมใหม่ในการลงทุนในโครงการโรงไฟฟ้าพลังน้ำ ในสาธารณรัฐประชาธิปไตยประชาชนลาว และขายไฟฟ้าให้แก่สาธารณรัฐสังคมนิยมเวียดนาม ที่สามารถเพิ่มเสถียรภาพด้านรายได้ และเพิ่มผลตอบแทนในการลงทุนให้กับบริษัท”นายบัณฑิต กล่าว
ทั้งนี้ การลงนามสัญญาดังกล่าวมี Mr.Tran Tuan Anh รัฐมนตรีว่าการกระทรวงอุตสาหกรรมและการค้า สาธารณรัฐสังคมนิยมเวียดนาม และ Mr. Khammany Inthirath รัฐมนตรีว่าการกระทรวงพลังงานและการทำเหมือง สาธารณรัฐประชาธิปไตยประชาชนลาว ร่วมเป็นสักขีพยาน
อนึ่ง บีซีพีจีได้เข้าลงทุนในโรงไฟฟ้าพลังน้ำ Nam San 3A Power เมื่อวันที่ 19 กันยายน 2562  โดยโครงการ ตั้งอยู่ในเมืองเชียงขวาง มีกำลังการผลิตติดตั้ง 69 เมกะวัตต์ (MW) ซึ่งได้เปิดดำเนินการเชิงพาณิชย์แล้ว ปัจจุบันจำหน่ายไฟฟ้าให้แก่การไฟฟ้าสาธารณรัฐประชาธิปไตยประชาชนลาว (EDL)